
ОБЩИНСКИ СЪВЕТ





ГР. КРУМОВГРАД

                                       Д  О  К  Л  А  Д  Н  А    З  А  П  И  С  К  А

                  от СЕБИХАН КЕРИМ МЕХМЕД – Кмет на община Крумовград

ОТНОСНО: Даване на съгласие за осигуряване на средства за строително-монтажните работи, предвидени за изпълнение по проект „Популяризиране на религиозното и културно наследство в трансграничния регион Гърция–България“ с акроним „GRACE“ (MIS 6010810), финансиран по Програма за трансгранично сътрудничество ИНТЕРРЕГ VI-А Гърция–България 2021–2027 г.

УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,
На 13 октомври 2026 г. е подписан договор № 35525 за финансиране на проект „Популяризиране на религиозното и културно наследство в трансграничния регион Гърция–България“ / „Promotion of Religious and Cultural Heritage in the Cross-Border Region of Greece-Bulgaria“, с акроним „GRACE“ (MIS 6010810), финансиран по Програма за трансгранично сътрудничество ИНТЕРРЕГ VI-А Гърция–България 2021–2027 г.

Проектът се изпълнява в партньорство с Института за бизнес и изложбени изследвания и развитие – Гърция, в качеството му на водещ партньор, Министерството на вътрешните работи, Сектор „Македония и Тракия“ – Гърция, Светата митрополия на Марония и Комотини – Гърция, Община Крумовград и Асоциация „Евроинтегра“ – гр. Благоевград.

Дейностите, предвидени за изпълнение от Община Крумовград, включват реновиране на прилежащото външно пространство на сградата на читалището в             с.Аврен, закупуване на народни носии, музикални инструменти и техника, организиране на културно събитие за популяризиране на местните традиции и продукти, разработване на опознавателни пътувания и тематични туристически маршрути.

Процесът на кандидатстване по проекта премина през два етапа – фаза 1 и фаза 2. В рамките на първата фаза Община Крумовград участва съвместно с партньорите от България и Гърция в разработването на обща проектна концепция. Концепцията и първоначалният комплект документи, включително количествено-стойностната сметка (КСС) за реновиране на прилежащото външно пространство на сградата на читалището в с. Аврен, бяха подадени в края на март 2024 г. В рамките на втората фаза на поканата за набиране на проектни предложения, през юни 2025 г. беше подаден пълният пакет проектна документация.

В началото на 2026 г. Секретариатът на Програмата в Солун предостави възможност на партньорите да актуализират предвидените дейности и съответните им стойности. В тази връзка, предвид настъпилите промени в ценовите равнища, инфлационните процеси и необходимостта от отразяване на актуалните пазарни цени, Община Крумовград извърши актуализация на КСС за изпълнение на строително-монтажните работи (СМР) на обект „Реновиране на прилежащо външно пространство на сграда за култура и изкуство в с. Аврен, община Крумовград“.

След актуализацията общата стойност на строително-монтажните работи възлиза на 133 488,04 евро с включен ДДС. УО на Програмата одобри финансиране за дейността в размер на 122 856,60 евро. Разликата между актуализираната стойност на СМР и одобреното финансиране е 10 631,44 евро с включен ДДС, представляваща необходимия допълнителен финансов ресурс за осигуряване на пълната стойност на предвидените строително-монтажни работи.

Предстои през месец ноември 2026 г. да бъде обявена обществена поръчка за избор на изпълнител на СМР. С оглед осигуряване на необходимия финансов ресурс и обезпечаване на изпълнението на дейността в пълен обем е необходимо Общинският съвет да даде съгласие за осигуряване на допълнителни средства в размер на 10 631,44 евро от бюджета на общината.

Във връзка с гореизложеното и на основание чл. 21, ал. 1, т. 6 от Закона за местното самоуправление и местната администрация и чл. 124 от Закона за публичните финанси, предлагам Общински съвет - Крумовград да вземе следното

Р Е Ш Е Н И Е:
1. Дава съгласие за осигуряване на средства в размер на 10 631,44 евро (десет хиляди шестстотин тридесет и едно евро и 44 цента) от резерва по бюджета на Община Крумовград за финансиране на строително-монтажните работи на обект „Реновиране на прилежащо външно пространство на сграда за култура и изкуство в с. Аврен, община Крумовград“, изпълнявани в рамките на проект „Популяризиране на религиозното и културно наследство в трансграничния регион Гърция–България“ с акроним „GRACE“ (MIS 6010810), финансиран по Програма за трансгранично сътрудничество ИНТЕРРЕГ VI-А Гърция–България 2021–2027 г.

ВНЕСЪЛ:__________/п/_________






                (СЕБИХАН МЕХМЕД)

Изготвил: 
............../п/..................

Лейла Караибрям

Директор на дирекция „НЕПП“

Съгласували: 
.............../п/.................

Виолета Хаджиева

Директор на дирекция „ФС“

................./п/...............

Валерия Пехливанова

Директор на дирекция „НОП“
